b'\n_START_ARTICLE_\nOtto Palmgren\n_START_PARAGRAPH_\nOtto Emil Johannes Palmgren (15. hein\xc3\xa4kuuta 1919 Turku \xe2\x80\x93 29. lokakuuta 1967 Helsinki) oli suomalainen r\xc3\xb6ntgenl\xc3\xa4\xc3\xa4k\xc3\xa4ri, joka tunnettiin my\xc3\xb6s taitavana s\xc3\xa4velt\xc3\xa4j\xc3\xa4n\xc3\xa4. H\xc3\xa4nen tunnetuin s\xc3\xa4velm\xc3\xa4ns\xc3\xa4 on Mauno Kuusiston ja Georg Otsin 1960-luvun vaihteessa suomeksikin tunnetuksi tekem\xc3\xa4 \xe2\x80\x9dSpegling\xe2\x80\x9d eli Reino Helismaan sanoin \xe2\x80\x9dHeijastus\xe2\x80\x9d. Alkuper\xc3\xa4isen ruotsinkielisen tekstin siihen teki runoilija Jarl Hemmer. Kappaleesta on tehty kymmeni\xc3\xa4 muitakin levytyksi\xc3\xa4 suomeksi ja ruotsiksi._NEWLINE_Otto Palmgren tuli ylioppilaaksi 1937 ja valmistui l\xc3\xa4\xc3\xa4ketieteen lisensiaatiksi 1951. H\xc3\xa4n erikoistui r\xc3\xb6ntgenhoitoon ja valmistui alan erikoisl\xc3\xa4\xc3\xa4k\xc3\xa4riksi 1957. H\xc3\xa4n toimi Hangon kaupunginsairaalan r\xc3\xb6ntgenl\xc3\xa4\xc3\xa4k\xc3\xa4rin\xc3\xa4 1953\xe2\x80\x931955, Helsingin yleisen sairaalan r\xc3\xb6ntgenapulaisl\xc3\xa4\xc3\xa4k\xc3\xa4rin\xc3\xa4 1953\xe2\x80\x931957, sitten ensimm\xc3\xa4isen sis\xc3\xa4tautiosaston ja Auroran sairaalan r\xc3\xb6ntgenapulaisl\xc3\xa4\xc3\xa4k\xc3\xa4rin\xc3\xa4. Vuosina 1959\xe2\x80\x931962 Palmgren toimi p\xc3\xa4\xc3\xa4esikunnan l\xc3\xa4\xc3\xa4kint\xc3\xa4osaston toimistoesiupseerina, kunnes h\xc3\xa4n siirtyi Koskelan sairaskodin r\xc3\xb6ntgenl\xc3\xa4\xc3\xa4k\xc3\xa4riksi. Palmgren kuoli 48-vuotiaana lokakuussa 1967.'